XVII быуатта инженерлыҡ эше, ниһайәт, айырым профессия булып формалаша башлай. 1601 йылда француз короле Генрих IV Максимильен де Бетюнды артиллерияның баш начальнигы һәм бөтә ҡәлғәләрҙең инспекторы итеп тәғәйенләй. 1602 йылда де Бетюн армия офицерҙарынан махсус төркөм ойоштора һәм уларға фортификация ҡоролмаларын төҙөү һәм йүнәтеү бурысын йөкмәтә. 1677 йылда Францияның баш инженеры итеп Себастьен Ле Претр де Вобан тәғәйенләнә.